Parys-6: Getuie erken hy gooi man met mes in gesig | Netwerk24
Deur Alet van der Walt 07 Mei 2018 15:32
Wian van der Westhuizen, voorheen self ’n beskuldigde, het Maandag as art. 204-getuie in die verhoor van ses mans van Parys getuig. Foto: Alet van der Walt
Die vigilante-moordverhoor is Maandag in Parys in die Vrystaat se rondgaande hof hervat toe nog een van die staat se art. 204-getuies teen die ses beskuldigdes getuig het.
Wian van der Westhuizen, self voorheen ’n aangeklaagde, was in Maart 2016 in aanhouding vir die moorde op Samuel Tjixa (28) en Simon Jubeba (37).
Hy het Maandag getuig oor die rol van die ses beskuldigdes – Boeta van der Westhuizen, Anton Loggenberg, kapt. Henk Prinsloo, Cor Loggenberg, Loedie van der Westhuizen en Miela Jansen van Vuuren – in die aanrandings op Tjixa en Jubeba.
Tjixa en Jubeba is dood nadat hulle ná ’n mislukte plaasaanval buite Parys deur ’n groep mans gevang en so aangerand is dat hulle weens hul beserings dood is.
Van der Westhuizen en nog mans is aanvanklik ook van die moorde aangekla, maar het later op regsadvies van adv. Barry Roux besluit om vir die staat te getuig.
Adv. Coenie Pieterse, vir die verdediging, het aan Wian van der Westhuizen gevra waarom hy nie in sy hoofgetuienis ook aan die hof vertel het hoe hy self een van die oorledenes met ’n Leatherman-mes gegooi het nie. Die mes het een van die oorledenes aan die kant van sy gesig getref.
Van der Westhuizen het gesê hy het vergeet om dit te noem, maar sal onder eed die waarheid vertel.
Pieterse het aan hom gesê hy het daaroor stilgebly omdat hy gedink het die verdediging sal nie daarvan te wete kom nie. Van der Westhuizen het gesê hy het dit nie ontken nie, net vergeet daarvan.
Pieterse het aan Van der Westhuizen gesê dat hy getuig het hy het die man net een keer met die mes gegooi, maar Johan Cilliers jr., ’n onafhanklike getuie, sê dit was meer as een keer. Van die verdediging se getuies sal getuig dat dit ’n paar keer was.
Van der Westhuizen het volgehou dit was net een keer.
Pieterse het aan hom gesê hy versag sy aandeel in die gebeure op 6 Januarie 2016. Van der Westhuizen het dit ontken.
Van der Westhuizen het vroeër in sy hoofgetuienis aan die hof vertel dat Anton Loggenberg op een van die mans se koppe gespring en getrap het.
Van der Westhuizen het ook getuig dat hy een van die mans geskop het. Hy het die volgende oggend kruppel geloop en aan van die plaaswerkers vertel wat die vorige dag gebeur het.
Pieterse het aan hom gesê dat hy sou saamstem dat ’n mens redelik hard moet skop om kruppel te loop.
Van der Westhuizen het gesê sy enkels is swak omdat hy in ’n motorfietsongeluk was.
Pieterse het aan hom gesê dit kon nie sagte skoppe gewees het nie.
“Nee, maar dit was ook nie hard nie,” het hy aan die hof gesê.
Meer oor: Parys-6 | Samuel Tjixa | Simon Jubeba | Vigilante-Moordverhoor
Parys-6: Vrae oor mediese personeel se werkwyse
Parys-6: Beseerde vir meer as 2 uur nie gemonitor
Parys-6: Arts gepeper oor behandeling in hospitaal
Parys: Mans het dringend mediese sorg benodig